Գիորգի Մամարդաշվիլի

**Գիորգի Մամարդաշվիլի**  (, ), վրացի պրոֆեսիոնալ ֆուտբոլիստ, Անգլիական Լիվերպուլ ակումբի և Վրաստանի ազգային հավաքականի դարպասապահ: Որոշ մեկնաբաններ նրան համարում են աշխարհի լավագույն սկսնակ դարպասապահներից մեկը։

## Ակումբային կարիերա
### «Դինամո» Թբիլիսի
Ֆուտբոլային կարիերան սկսել է Թբիլիսիի «Գագրա» ակումբի պատանեկան կազմում։ 2012 թվականին տեղափոխվել է Թբիլիսիի «Դինամո», որտեղ խաղացել է պատանեկան տարբեր տարիքային կազմերում։

### «Ռուսթավի»
2019 թվականին վրացի դարպասապահը վարձակալությամբ տեղափոխվել է «Ռուսթավի»։ Ակումբի կազմում իր նորամուտը նշել է 2019 թվականի մարտի 2-ին Թբիլիսիի «Լոկոմոտիվ»-ի դեմ խաղում՝ բաց թողնելով 4 գոլ։ 2019 թվականի մարտի 6-ին՝ իր հաջորդ խաղում, «ՎԻՏ Ջորջիա» ակումբի դեմ ոչ մի գնդակ բաց չի թողել։ Մրցաշրջանի հենց սկզբից ամրապնդվել է ակումբում որպես հիմնական դարպասապահ՝ անցկացնելով 30 հանդիպում, որոնցից 9-ում անառիկ է պահել սեփական դարպասը։ Վարձակալության պայմանագրի ժամկետի ավարտից հետո հեռացել է ակումբից։

### «Լոկոմոտիվ» Թբիլիսի
2020 թվականի սկզբին վարձակալությամբ մեկնել է Թբիլիսիի «Լոկոմոտիվ»։ Մրցաշրջանը սկսել է պահեստայինների նստարանից։ Ակումբի կազմում նորամուտը նշել է 2020 թվականի հուլիսի 9-ին Բաթումի «Դինամո»-ի դեմ խաղում՝ բաց թողնելով 4 գոլ։ Ակումբի կազմում իր առաջին «չոր» հանդիպումը անցկացրել է 2020 թվականի հուլիսի 18-ին «Սաբուրթալո»-ի դեմ։ Հետո դարձել է ակումբի հիմնական դարպասապահը։ 2020 թվականի օգոստոսին ակումբի հետ սկսել է եվրոպական գավաթային արշավ՝ հասնելով ՈՒԵՖԱ Եվրոպա լիգայի որակավորման երրորդ փուլ։ Առաջին երկու տուրերում անցնելով Ռումինիայի «ՈՒնիվերսիտատյա»-ին ու Մոսկվայի «Դինամո»-ին, երրորդ փուլում «Լոկոմոտիվ»-ը պարտվել է իսպանական «Գրանադա»-ին, սակայն վրացի դարպասապահը գրավել էր իսպանացի սկաուտների ուշադրությունը: 2020 թվականի դեկտեմբերի վերջին ստացել Է Վրաստանի ֆուտբոլի ֆեդերացիայի մրցանակը՝ որպես տարվա լավագույն դարպասապահ։ 2021 թվականի հունվարին ՈՒԵՖԱ-ն ֆուտբոլիստին ընդգրկել է 50 հեռանկարային ֆուտբոլիստների ցանկում։ 2021 թվականի սկզբին նույնպես շարունակել է հանդես գալ «Լոկոմոտիվ»-ում։

### «Վալենսիա»
2021 թվականի հունիսին վարձակալությամբ մեկնել է իսպանական «Վալենսիա»՝ մինչև մրցաշրջանի ավարտը գնելու իրավունքով։ Մինչմրցաշրջանային պատրաստության ժամանակ վրացի դարպասապահը տպավորել է իսպանական ակումբի գլխավոր մարզիչ Խոսե Բորդալասին, ինչի շնորհիվ վերջինս ֆուտբոլիստին անմիջապես տեղափոխել է թիմի հիմնական կազմ՝ հիմնական դարպասապահի դերում հանդես գալու համար: Ակումբի կազմում նորամուտը նշել է 2021 թվականի օգոստոսի 13-ին «Խետաֆե»-ի դեմ խաղում՝ ոչ մի գնդակ բաց չթողնելով։ Լա Լիգայի առաջին 6 հանդիպումներում եղել է ակումբի հիմնական դարպասապահը, որոնցում բաց է թողել 7 գնդակ և 2 անգամ հետ մղել: Այնուհետև մրցաշրջանի առաջին կեսը անցկացրել է պահեստայինների նստարանին։

2021 թվականի վերջին «Վալենսիա»-ն գնել է Մամարդաշվիլիին և նրա հետ պայմանագիր կնքել մինչև 2024 թվականի ամառը: Առաջին հանդիպումն արդեն որպես ակումբի լիարժեք խաղացող խաղացել է 2022 թվականի փետրվարի 6-ին՝ «Ռեալ Սոսյեդադ»-ի դեմ խաղում։ 2022 թվականի ապրիլին դարձել է Իսպանիայի Գավաթի եզրափակչի մասնակից, որտեղ պարտվել է «Ռեալ Բետիս»-ին 11 մետրանոց հարվածաշարում։ Առաջնությունում իր նորամուտի մրցաշրջանում անցկացրել է 8 հանդիպում, որոնցում բաց է թողել 20 գոլ և 8 անգամ հետ մղել: Նաև մի քանի անգամ ընդգրկվել է տուրի խորհրդանշական հավաքականում և ստացել հանդիպման լավագույն ֆուտբոլիստի մրցանակը: 2022 թվականի մայիսին ''Marca''-ի վարկածով ֆուտբոլիստը մրցաշրջանի արդյունքներով հայտնվել Է Լա Լիգայի լավագույն ֆուտբոլիստների հավաքականում։

Իր նոր մրցաշրջանը ֆուտբոլիստը սկսել է 2022 թվականի օգոստոսի 14-ին «Ժիրոնա»-ի դեմ տարած տնային հաղթանակով: 2022 թվականի սեպտեմբերին երկարաձգել է պայմանագիրն ակումբի հետ մինչև 2027 թվականը: 2022 թվականի նոյեմբերին Տրանսֆերմարկտում Լա լիգայի խաղացողների արժեքը թարմացնելուց հետո Գեորգի Մամարդաշվիլին դարձել է նախկին խորհրդային երկրների պատմության մեջ ամենաթանկ դարպասապահը՝ այդ ցուցանիշով առաջ անցնելով Իգոր Ակինֆեևից։ Ամբողջ մրցաշրջանի ընթացքում ֆուտբոլիստը հանդես է եկել հիմնական դարպասապահի դերում՝ ակումբի կազմում անցկացնելով բացարձակապես բոլոր հանդիպումները։

Հաջորդ մրցաշրջանում Մամարդաշվիլին մասնակցել է առաջնության բոլոր 38 հանդիպումներին՝ դուրս չգալով փոխարինման: Նա երեք անգամ ընդգրկվել Է Լա Լիգայի շաբաթվա թիմում։ «Վալենսիա»-ի երկրպագուների քվեարկության արդյունքում Մամարդաշվիլին ճանաչվել է 2023 թվականի լավագույն ֆուտբոլիստ, մինչդեռ մեկ տարի առաջ նա զբաղեցրել էր զբաղեցրել էր 2-րդ հորիզոնականը՝ զիջելով Գոնսալո Գուեդեսին:

2024 թվականի հունվարի 28-ին Մամարդաշվիլին դարձել է ակումբի պատմության մի մասը։ Նա գերազանցել է թիմային ռեկորդը՝ Լա Լիգայում 60-րդ անգամ անընդմեջ դուրս գալով մեկնարկային կազմում։ Արդյունքում նա մասնակցել է առաջնության 69 խաղի անընդմեջ։ Ընդհանուր առմամբ, ակումբում իր երրորդ մրցաշրջանի ընթացքում Մամարդաշվիլին շարունակել է տպավորիչ արդյունքներ գրանցել, այն է՝ բարելավել է իր՝ հետ մղած գնդակների ռեկորդը (13), Ունաի Սիմոնի հետ հետ է մղել ամենաշատ 11-մետրանոցները (3) և կանխել ամենաշատ գոլերը Լա Լիգայում։

## Միջազգային կարիերա
Վրաստանի երիտասարդական հավաքականի կազմում երեք խաղերից հետո Մամարդաշվիլին իր նորամուտը նշել է ազգային հավաքականի գլխավոր թիմում 2021 թվականի սեպտեմբերի 8-ին Բուլղարիայի դեմ ընկերական խաղում (4:1):

2022 թվականի հունիսի 9-ին նա անցկացրել է ՈՒԵՖԱ-ի Ազգերի Լիգայի 2022/23 մրցաշրջանի իր առաջին պաշտոնական հանդիպումը, որում 3:0 հաշվով հաղթանակ է տարել Հյուսիսային Մակեդոնիայի նկատմամբ: Սեպտեմբերին կայացած պատասխան խաղում (2:0) Մամարդաշվիլին 5-րդ տուրից հետո ընդգրկվել է շաբաթվա թիմում, և *whoscored.com*-ը ընդգրկել է նրան K լիգայի ամսվա և մրցաշրջանի լավագույն տասնմեկ ֆուտբոլիստների ցուցակում:

2023 թվականի ամռանը Մամարդաշվիլին մասնակցել է Եվրոպայի առաջնության երեք հանդիպման Վրաստանի մինչև 21 տարեկանների հավաքականի կազմում, որը բավական հաջող արշավ է անցկացրել խմբային փուլում և իր պատմության մեջ առաջին անգամ հասել քառորդ եզրափակիչ։

2024 թվականի մարտի 26-ին Վրաստանը 11-մետրանոց հարվածաշարում 4-2 հաշվով հաղթել է Հունաստանին և դուրս եկել Եվրո-2024`Վրաստանի համար առաջին խոշոր մրցաշարը։  Մամարդաշվիլին վճռորոշ դեր է խաղացել այդ խաղում՝ հետ մղելով հույն հարձակվող Անաստասիոս Բակասետասի առաջին 11-մետրանոցը:

Մամարդաշվիլին Վրաստանի կողմից ընտրվել է Գերմանիայում կայանալիք Եվրո-2024-ի եզրափակիչ փուլին մասնակցելու համար: Նա մասնակցել է իր երկրի առաջին միջազգային խոշոր մրցաշարի առաջին խաղին՝ հունիսի 19-ին 3:1 հաշվով պարտվելով Թուրքիային: Չեխիայի դեմ հաջորդ խաղում 11 սեյվ կատարելով՝ Մամարդաշվիլին ստացել է «խաղի խաղացող» մրցանակը։ Ավելին, որոշ վերլուծական կայքեր, ինչպիսիք են *Sofascore*-ը, *Marca*-ն և *90min.com*-ը նրան ընդգրկել են 2-րդ տուրի թիմում՝ նրան շնորհելով երկրորդ խոշոր գումարային վարկանիշային միավորը իսպանացի կիսապաշտպան Ֆաբիան Ռուիսից հետո։ F խմբի երրորդ խաղում Մամարդաշվիլին անառիկ է պահել դարպասը Պորտուգալիայի դեմ խաղում, իսկ Վրաստանը Գելզենկիրխենում հաղթել է 2:0 հաշվով և դուրս եկել փլեյ-օֆֆ: Նա ավարտել է խմբային փուլը՝ կատարելով 20 սեյվ, ինչը յոթով ավելին է, քան մրցաշարի ցանկացած այլ դարպասապահի ցուցաբերած արդյունք:

## Անձնական կյանք
Մամարդաշվիլին «ՎԻՏ Ջորջիա»-ի և Քութայիսի «Տորպեդո»-ի նախկին դարպասապահ Դավիթ Մամարդաշվիլիի որդին է, որը կարիերան ավարտելուց հետո դարձել է դարպասապահների մարզիչ «Մերանի Մարտվիլ»-ում, այնուհետև «Տորպեդո»-ում:

2023 թվականին Մամարդաշվիլին ամուսնացել է մոդել Ելենա Էպիտաշվիլիի հետ։

## Կարիերայի վիճակագրություն
### Ակումբային

### Միջազգային

## Ծանոթագրություններ

## Արտաքին հղումներ

Կատեգորիա:Անձինք Թբիլիսիից
Կատեգորիա:Դինամո Թբիլիսիի ֆուտբոլիստներ
Կատեգորիա:Լա Լիգայի ֆուտբոլիստներ
Կատեգորիա:Լոկոմոտիվ Թբիլիսիի ֆուտբոլիստներ
Կատեգորիա:ՈՒԵՖԱ Եվրո 2024-ի ֆուտբոլիստներ
Կատեգորիա:Վալենսիայի ֆուտբոլիստներ
Կատեգորիա:Վրաստանի հավաքականի ֆուտբոլիստներ
Կատեգորիա:Վրացի ֆուտբոլիստներ
Կատեգորիա:Տղամարդկանց ֆուտբոլի դարպասապահներ